Document ID: 32006D0214

ODLOČBA KOMISIJE
z dne 7. marca 2006
o spremembi prilog I in II k Odločbi 2002/308/ES s seznami con in ribogojnic, odobrenih glede ene ali več bolezni rib - virusna hemoragična septikemija (VHS) in nalezljiva hematopoetska nekroza (IHN)
(notificirano pod dokumentarno številko C(2006) 683)
(Besedilo velja za EGP)
(2006/214/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz ribogojstva na trg (1), in zlasti členov 5 in 6 Direktive,
ob upoštevanju naslednjega:
(1)
Odločba Komisije 2002/308/ES (2) določa sezname odobrenih con in odobrenih ribogojnic, ki se nahajajo v neodobrenih conah, glede na nekatere bolezni rib
(2)
Italija je za nekatere cone na svojem ozemlju predložila utemeljitve za pridobitev statusa odobrenih con v zvezi z virusno hemoragično septikemijo (VHS) in nalezljivo hematopoetsko nekrozo (IHN). V nekaterih od teh con je vzorčenje v skladu z Odločbo 2001/183/ES z dne 22. februarja 2001 o določitvi načrtov vzorčenja in diagnostičnih metod za odkrivanje in potrjevanje nekaterih bolezni rib ter o razveljavitvi Odločbe 92/532/EGS (3) nemogoče zaradi posebnega proizvodnega ciklusa ribogojnic v teh conah.
(3)
Taka proizvodnja ni bila predvidena, ko je bila Odločba 2001/183/ES sestavljena. Vendar je iz predložene dokumentacije razvidno, da navedene cone izkazujejo enako zdravstveno stanje živali, kakor cone, v katerih je bilo narejeno vzorčenje v skladu z Odločbo 2001/183/ES. Zato te cone izpolnjujejo zahteve člena 5 Direktive 91/67/EGS. Te cone torej izpolnjujejo pogoje za pridobitev statusa odobrenih con in jih je treba dodati na seznam odobrenih con.
(4)
Francija je za nekatere cone na svojem ozemlju predložila obrazložitve za pridobitev statusa odobrenih con glede na virusno hemoragično septikemijo (VHS) in nalezljivo hematopoetsko nekrozo (IHN). Iz predložene dokumentacije je razvidno, da te cone izpolnjujejo zahteve člena 5 Direktive 91/67/EGS. Te cone torej izpolnjujejo pogoje za pridobitev statusa odobrenih con in jih je treba dodati na seznam odobrenih con.
(5)
Avstrija, Nemčija in Italija so za določene ribogojnice na svojem ozemlju predložile utemeljitve za pridobitev statusa odobrenih ribogojnic v neodobrenih conah glede na bolezni VHS in IHN. Iz predložene dokumentacije je razvidno, da te ribogojnice izpolnjujejo zahteve člena 6 Direktive 91/67/EGS. Te ribogojnice torej izpolnjujejo pogoje za pridobitev statusa odobrenih ribogojnic v neodobreni coni in jih je treba dodati na seznam odobrenih ribogojnic.
(6)
Nemčija je uradno sporočila prisotnost bolezni IHN v dveh ribogojnicah, ki sta prej veljali za ribogojnici brez navedene bolezni. Vendar sta to še vedno ribogojnici brez bolezni VHS. Zato ti ribogojnici ne bi več smeli biti navedeni v Odločbi 2002/308/ES kot ribogojnici brez bolezni IHN.
(7)
Odločbo 2002/308/ES je zato treba ustrezno spremeniti.
(8)
Ukrepi iz te odločbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2002/308/ES se spremeni:
1.
Priloga I se nadomesti z besedilom iz Priloge I k tej odločbi.
2.
Priloga II se nadomesti z besedilom iz Priloge II k tej odločbi.
Člen 2
Ta odločba je naslovljena na države članice.
V Bruslju, 7. marca 2006

Labels: 0
18
6